32006R1446
L 271/25
JURNALUL OFÍCIAL AL UNIUNII EUROPENE
REGULAMENTUL (CE) NR. 1446/2006 AL COMISIEI
din 29 septembrie 2006
privind autorizarea Enterococcus faecium (Biomin IMB52) ca aditiv în furaje
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din furaje (1), în special articolul 9 alineatul (2),
întrucât:
(1)
Regulamentul (CE) nr. 1831/2003 prevede că aditivii din furaje sunt supuși autorizării și definește motivele și procedurile de acordare a unei astfel de autorizări.
(2)
A fost depusă o cerere de autorizare pentru preparatul menționat în anexă, în conformitate cu articolul 7 din Regulamentul (CE) nr. 1831/2003. Această cerere a fost însoțită de informațiile și documentele necesare în sensul articolului 7 alineatul (3) din regulamentul în cauză.
(3)
Cererea privește autorizarea preparatului Enterococcus faecium (Biomin IMB52) ca aditiv în furajele pentru puii de îngrășat, clasificat în categoria „aditivi zootehnici”.
(4)
Metoda de analiză menționată în cererea de autorizare în conformitate cu articolul 7 alineatul (3) litera (c) din Regulamentul (CE) nr. 1831/2003 privește determinarea substanței active a aditivului pentru furaje în furaj. Metoda de analiză menționată în anexa la prezentul regulament nu trebuie deci înțeleasă ca fiind o metodă comunitară de analiză în sensul articolului 11 din Regulamentul (CE) nr. 882/2004 al Parlamentului European și al Consiliului din 29 aprilie 2004 privind controalele oficiale efectuate pentru a asigura verificarea conformității cu legislația privind hrana pentru animale și produsele alimentare și cu normele de sănătate animală și de bunăstare a animalelor (2).
(5)
Regulamentul (CE) nr. 418/2001 al Comisiei din 1 martie 2001 privind autorizarea noilor aditivi și utilizarea aditivilor în hrana pentru animale (3) a autorizat deja utilizarea preparatului Enterococcus faecium DSM 3530 pentru viței cu vârsta maximă de șase luni. Au fost furnizate date noi în sprijinul unei cereri de autorizare pentru puii de îngrășat. În evaluarea sa, Autoritatea Europeană pentru Siguranța Alimentară („autoritatea”) concluzionează că securitatea acestui aditiv pentru consumator, utilizator și mediu a fost deja stabilită și că aceasta nu va fi afectată de noua utilizare propusă. Autoritatea concluzionează, de asemenea, că utilizarea preparatului nu are efecte negative asupra acestei noi categorii de animale și poate îmbunătăți parametrii zootehnici la puii pentru îngrășat. Aceasta nu consideră necesar să menționeze cerințe specifice în materie de supraveghere după introducerea pe piață. Autoritatea recomandă adoptarea unor măsuri adecvate pentru securitatea utilizatorilor. În cele din urmă, autoritatea declară, de asemenea, în avizul său, că a verificat raportul privind metoda de analiză a aditivului pentru furaje, transmis de laboratorul comunitar de referință instituit prin Regulamentul (CE) nr. 1831/2003. Din evaluarea acestui preparat rezultă că sunt îndeplinite condițiile de autorizare, stabilite la articolul 5 din Regulamentul (CE) nr. 1831/2003. Prin urmare, trebuie autorizată utilizarea preparatului în cauză, în conformitate cu modalitățile prevăzute în anexa la prezentul regulament.
(6)
Măsurile prevăzute de prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Preparatul menționat în anexă, care aparține categoriei de aditivi denumiți „aditivi zootehnici” și grupului funcțional de „stabilizatori ai florei intestinale”, este autorizat ca aditiv pentru furaje în condițiile stabilite în anexa în cauză.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 29 septembrie 2006.